กรมศุลกากรจับกุมงาช้าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

นายประสงค์ พูนธเนศ อธิบดีกรมศุลกากร เปิดเผยว่า ในวันที่ 5 ม.ค.ที่ผ่านมา เจ้าหน้าที่ศุลกากรฝ่ายสืบสวนปราบปรามที่ 2 ส่วนสืบสวนปราบปราม 3 สำนักสืบสวนและปราบปราม ได้ร่วมกันตรวจสอบสินค้าถ่ายลำตามใบตราส่งเลขที่ 068 0389 3411 จากประเทศโมซัมบิกไปยังประเทศลาว จำนวน 2 ลัง ที่คลังสินค้าบริษัท การบินไทย สำแดงชนิดสินค้าเป็นของใช้ส่วนตัว น้ำหนัก 435 กิโลกรัม ผลการเปิดตรวจพบงาช้างจำนวน 69 กิ่ง 4 ท่อน รวม 73 ชิ้น มูลค่าประมาณ 10 ล้านบาท ซึ่งเป็นของห้ามนำเข้าตามอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ (CITES) และพระราชบัญญัติสงวนและคุ้มครองสัตว์ป่า พ.ศ. 2535 
นอกจากนี้ เมื่อวันที่ 28 ธ.ค. 2553 เจ้าหน้าที่ส่วนสืบสวนปราบปราม 2 ร่วมกับเจ้าหน้าที่สำนักงานศุลกากรท่าเรือกรุงเทพ ตรวจสอบใบขนสินค้าขาออก เลขที่ A0251531200596 ผู้ส่งออก บริษัท ซีบี รุ่งเรืองผล 2003 ปลายทางประเทศจีน สำแดงชนิดสินค้าเป็นเศษชิ้นส่วนอุปกรณ์อิเล็กทรอนิกส์ น้ำหนัก 4.5 หมื่นกิโลกรัม ตรวจพบเป็นชิ้นส่วนอุปกรณ์คอมพิวเตอร์เก่าใช้แล้วจำนวนมากบรรจุอยู่ในตู้คอนเทนเนอร์หมายเลข CAIU 8144407, ECMU 9450351 และ GESU 5874826 ขนาด 40 ฟุต จำนวน 3 ตู้ ซึ่งเป็นสินค้าอันตรายตามประกาศกระทรวงอุตสาหกรรม เรื่องบัญชีรายชื่อวัตถุอันตราย พ.ศ. 2546 และเป็นของควบคุมการส่งออกตาม พ.ร.บ.วัตถุอันตราย พ.ศ. 2535 มูลค่าประมาณ 1 ล้านบาท 
กรณีดังกล่าวเป็นความผิดฐานสำแดงเท็จเพื่อหลีกเลี่ยงอากร ข้อห้าม ข้อกำกัด และนำหรือพาของที่ยังไม่ได้เสียค่าภาษี หรือของต้องห้าม ของต้องกำกัด หรือของที่ยังไม่ผ่านศุลกากรโดยถูกต้องเข้ามาในราชอาณาจักร อันเป็นความผิดตามมาตรา 99, 27 แห่ง พ.ร.บ.ศุลกากร พ.ศ. 2469 ประกอบมาตรา 16, 17 แห่ง พ.ร.บ.ศุลกากร (ฉบับที่ 9) พ.ศ. 2482, พ.ร.บ.สงวนและคุ้มครองสัตว์ป่า พ.ศ. 2535 และอนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ (CITES), พ.ร.บ.วัตถุอันตราย พ.ศ. 2535 และกฎหมายอื่นที่เกี่ยวข้อง เจ้าหน้าที่จึงได้ยึดของกลางนำส่งกรมศุลกากรเพื่อดำเนินการตามกฎหมายต่อไป